Bejaarde egpaar op plaas aangevalArgieffoto: Kent Williamson ŉ 82-jarige boer en sy vrou (glo in haar laat 70’s of vroeë 80’s) is Dinsdagaand op ŉ plaas naby Windsorton, noord van Kimberley in die Noord-Kaap, aangeval. Kapt. Sergio Kock, woordvoerder van die polisie, het gesê die trio-misdaadeenheid in die Noord-Kaap ondersoek die saak. “Die 82-jarige man en sy vrou was glo besig om te slaap toe die verdagtes die huis binnegekom het en hulle aangerand en vasgebind het,” het Kock gesê. Volgens Kock is daar nog nie in die stadium veel inligting bekend nie, maar word daar vermoed dat die verdagtes met die boer se wit Mahindra-bakkie van die toneel gevlug het met ŉ vuurwapen en ŉ TV-stel. Dit is ook nog onbekend hoeveel verdagtes betrokke was by die aanval. Die bakkie is egter later op die Barkly-Wes pad, nie ver van die plaas af nie, aangetref. “Die boer en sy vrou is albei in ŉ hospitaal in Kimberley opgeneem vir behandeling.” Die polisie ondersoek ŉ saak van huisroof met verswarende omstandighede. Enigiemand met inligting oor die voorval kan speurder Seome Mokwena by 081 530 5333 bel.